***Orbán Viktor,***

Miniszterelnök Úr részére

Budapest

Pf. 6.

1357

Tisztelt Miniszterelnök Úr!

Nyilvánvalóan tisztában van a rekordmagas üzemanyagárral, mint ahogy azzal is, hogy egyedül a kormánynak van lehetősége megfékezni azt. Horvátország kormánya megtette a szükséges első lépéseket, befagyasztotta az üzemanyagok árát, mert a nemzeti gazdaság, az élelmiszerárak növekedésének féken tartása ezt követelte meg. Bizonyára ez sem kerülte el a figyelmét. Engem, rajtam keresztül pedig magyarok millióit az foglalkoztatja, hogy a magyar kormány mikor jelent be lépéseket, mikor intézkedik annak érdekében, hogy ne dráguljanak tovább az üzemanyagok, mikor tesz lépéseket annak érdekében, hogy csökkenteni lehessen, a mára szinte mindannyiunk számára mindennapos költséget.

Sajnálattal hallottam viszont a mai kormányinfón, hogy Gulyás Gergely miniszter úr egy újságírói kérdésre azt válaszolta, hogy a kormány jelenleg nem tervez beavatkozást.

Tisztelt Miniszterelnök Úr! Azt gondolom, hogy a rekordmagas üzemanyagár már önmagában beavatkozást igényel, de ha még figyelembe vesszük azt is, hogy mennyi mindenre lesz rövidesen kihatással, milyen áremelések fognak jelentkezni az alapvető élelmiszerektől a zöldség-gyümölcsön át egészen az építőanyagokig, akkor nem lehet kérdés a kormányzati beavatkozás szükségessége. Személy szerint bízom abban, hogy a 2004-ben elmondott gondolatait ma is vallja, nevezetesen, hogy ilyen magas áraknál a jövedéki adó drasztikus csökkentése szükséges.

Tisztelt Miniszterelnök Úr! 2004-ben Önök nem voltak kormányzati pozícióban, most viszont igen. Akkor nem tudta megtenni azt, amit most viszont igen. Kérem ezért Önt, Önön keresztül pedig Magyarország kormányát, hogy első lépésként fagyasszák be az üzemanyagok árát, mint azt tették déli szomszédaink, ez idő alatt pedig dolgozzák ki a jövedéki adó csökkentésének folyamatát, mert ez ma minden magyar embernek az érdeke.

Megtisztelő válaszát várva maradok tisztelettel!

Budapest, 2021. október 24.

Tisztelettel:

Dudás Róbert

Országgyűlési képviselő